b'\n_START_ARTICLE_\nAntun Augustin\xc4\x8di\xc4\x87\n_START_SECTION_\n\xc5\xbdivljenje in delo\n_START_PARAGRAPH_\nAvgustin\xc4\x8di\xc4\x87 se je rodil v majhnem kraju Klanjec v Hrva\xc5\xa1kem Zagorju na severu Hrva\xc5\xa1ke, ki je takrat spadalo pod del Avstro-Ogrske._NEWLINE_Kiparstva se je za\xc4\x8del u\xc4\x8diti leta 1918 na zagreb\xc5\xa1ki Visoki \xc5\xa1oli za umetnost pri profesorju Rudolfu Valdecu in Robertu Frange\xc5\xa1u od leta 1922 pa na Kraljevi akademiji za umetnost in obrt pri Ivanu Me\xc5\xa1trovi\xc4\x87u. Po diplomi je leta 1924 od\xc5\xa1el v Pariz, kjer se je do 1926 izpopolnjeval na \xc3\x89cole des Arts d\xc3\xa9coratifs in Acad\xc3\xa9mie des Beaux-Arts pod vodstvom Jeana Antoina Injalberta. Od 1929 je sodeloval na mednarodnih kiparskih nate\xc4\x8dajih in prejel ve\xc4\x8d nagrad. Do leta 1941 je razstavljal v Parizu in domovini. Ustvarjal je spomenike, portrete, kompozicije, akte in reliefe. Kot aktivni udele\xc5\xbeenec narodnoosvobodilnega boja je ustvarjal tudi med vojno. Bil je hrva\xc5\xa1ki delegat na II. zasedanju Avnoja in na njem izvoljen za podpredsednika. V tem obdobju ie ustvaril  Portret Mar\xc5\xa1ala Tita, Relief Centralnega komiteja,  kompozicijo Ranjeni partizani in drugo. V tujini in domovini je ustvaril ve\xc4\x8d spomenikov. Med mnogimi povojnimi stvaritvami se odlikujejo: Kip Josipa Broza Tita v Kumrovcu (1948), Spomenik miru pred pala\xc4\x8do Organizacije zdru\xc5\xbeenih narodov v New Yorku (1952), Spomenik Rde\xc4\x8di armadi pri Batini (1947), bronasto plaketo Rudarja pred pala\xc4\x8do Mednarodne organizacije dela v \xc5\xbdenevi. Poleg mogo\xc4\x8dnih spomenikov je ustvaril tudi vrsto psiholo\xc5\xa1kih portretov in figuralnih skupin.'